Rosamund Pike

**Rosamund Mary Ellen Pike** (Hammersmith, Ingalaterra, 27 d'aneru del 1979), es una atrís británica de cini i televisión, qu'á síu nombrá a varius premius dentri los qu'estan el *Óscar*, el Grobu d'Oru, el *BAFTA,* el premiu *SAG* i tolos premius ena crassi de mejol atrís.

## Biografía
La su nacencia hue en Hammersmith n'Ingalaterra, el ventissieti d'aneru del 1979 i era la ija solegia de Caroline i Julian Pike, dambus dos cantantis d'ópera. Assestió al *Badminton School* en *Bristol* anantis de estuyal literatura ingresa en *Wadham College, [[Oxford]]*. Pallí le dió los sus estuyus *Bernard O'Donoghue*, el ganaol del Premiu *Whitbread*, i amás *Robert J.C. Young*, el anombrau teóricu poscoloñal. Hue una estuyanti brillosa i conseguió un primel lugal enos sus dessámis del primel añu, que sonin conocíus comu *Moderations.* Endispués d'estal un añu p'acontinal cona su carrera comu atrís, golvió p'acabijal los sus estuyus i agencial-si el su títulu nel añu 2001.

Aluspués, anduvu habrandu por dos añus col atol *Simon Woods*, al que conoció ena nuversidá, peru aluspués, nel añu 2005 esmençó a salil col diretol *Joe Wright*, que le hizu comprometimientu nel lagu *Como* en Italia, en setiembri del añu 2007, peru la collera acabijó l'avenencia nel 2008, endispués d'adial el casoriu. En deziembri del añu 2009 s'arrejuntó col impresariu *Robie Uniacke,* qu'era deziochu añus mas grandi qu'ella. En hebreru del 2012, anunciarun que andavan asperandu'l su primel iju i dió a lús al su iju el seis de mayu del 2012. Aluspués, en juñu del 2014, la atrís anunció qu'asperava a sotru iju del su ombri i el dos de deziembri del 2014 dió a lús al su segunderu iju mentau comu *Atom*.

Á síu conocía entrenacionalmenti polos sus pessonagis dela villana *Miranda Frost* ena penícula de *James Bond* mentá comu *Die Another Day*, *Jane Bennet* en *Pride and Prejudice* nel 2005 i *Amy Dunne* en *Gone Girl.* Ena televisión, dissalin los sus papelis en *A Rather English Marriage* nel 1998, *Wives and Daughters* nel 1999,  *Love in a Cold Climate* nel 2001, *State of the Union* nel 2019, *The Wheel of Time* nel 2021 i mas. Tamién pareció comu *Sarah Beaumont* nun epissodiu dela serii *Foyle's War* nel 2002. Ogañu vivi en *West End* n'Ingalaterra*,* es una alvertía tocandu'l violonchelu i palra con fruidés alemán i francés.

### Correúra profissional
Mentris andava entavía en Oxford, entrepetó i derigió angunas obras de teatru, mesmamenti una de *Simon Chesterman*, qu'antoncis era un estuyanti de posgrau. Hizu paricionis en pogramas dela televisión británicus, encruíus *A Rather English Marriage* nel 1998, *Wives and Daughters* nel 1999 i la miniserii *Love in a Cold Climate* nel 2001. Tamién pareció nel 2002 comu *Sarah Beaumont* nun epissodiu dela serii *Foyle's War*.

Endispués de graual-si, le brindarun un papel comu zagala *Bond* i agenti del *MI6* assisná pa ayual a *James Bond* ena penícula *Die Another Day.* Tamién pareció nel pograma *Bond Girls Are Forever* i endispuesinu, nel omenagi *BAFTA* ala serii de penículas de *James Bond*. Alogu, entrepetó a *Elizabeth Malet* en *The Libertine* nel 2004, coprotagonizá por *Johnny Depp*, pola que ganó el premiu del Cini Endependienti Británicu ala mejol atrís de repartu. Essi mesmu añu, entrepetó tamién a *Rose* en *Promised Land*, una penícula sobri Israel i protagonizó ala centífica *Samantha Grimm* ena adatación al cini dela serii de juegus de computaol mentaus comu *Doom*.Nel 2005, pareció comu *Jane*, la ermana mas grandi de *Elizabeth, e*ntrepetá por *Keira Knightley*, en Ergullu i prejuíziu. Alogu, protagonizó la adatación al cini dela novela *Fugitive Pieces* d*'Anne Michaels*. Entrepetó tamién a una dessitosa avogá ena penícula *Fracture*, junta *Anthony Hopkins* i *Ryan Gosling*. Nel 2008, protagonizó las obras de teatru *Hitchcock Blonde* de *Terry Johnson* i *Summer and Smoke* de *Tennessee Williams*, dambas dos nel *West End* de Londri i *Gas Light* nel *Old Vic Theatre* de Londri. Nel 2009, entrepetó el pessonagi prencipal de *Madame De Sade* pola temporá del *West End* de *Donmar*. Nel 2010, pareció ena penícula británica *Made in Dagenham* i ena penícula canadiensi *Barney's Version* aondi entrepetava a *Miriam*. Essi mesmu añu, protagonizó una produción de *Hedda Gabler* nuna gira pol Reinu Uníu. Tamién gravó el trebaju de vos pa un papel prencipal ena penícula *Jackboots on Whitehall* nel 2010 i emprestó la su vos pa una serii d'udiulibrus de *James Bond*, mentaus comu *The Spy Who Loved me*.

Nel 2012, entrepetó el papel dela Reina Andrómeda, dela mitología, ena epopeya de fantesía *Wrath of the Titans* i rempraçó a *Alexa Davalos*, que avía hechu'l papel en *Clash of the Titans,* peru avía abandonau devíu a un conflitu de pogramación. Amás, entrepetó a *Helen Rodin*, la protagonista feminina junta *Tom Cruise* nel *thriller* mentau comu *Jack Reacher*, una adatación dela novela *One Shot* de l'escrevienti *Lee Child*. La penícula tuvu una receción crítica derechera i agenció mas de dozientus deziochu millonis de dolaris.

Protagonizó el *thriller* sicológicu *Gone Girl* nel 2014, derigiu por *David Fincher*, una adatación al cini dela novela del mesmu nombri de *Gillian Flynn* i junta *Ben Affleck*, entrepetó a *Amy Dunne*. Sigún *Fincher*, hue el su primel elegimientu pa esti papel, pos quería angunu que no huera anombrau, pos ella no avía pareciu en nengún papel prencipal emportanti anantis de l'esmiençu dela penícula, que s'inaguró nel LIII Festil de Cini de *New York*, aondi la penícula i la entrepetación della tuvierun grandis alabanças dela crítica.

Dendi'l 2015, emprestó la su vos a *Lady Penelope Creighton-Ward* ena nueva vessión de *Thunderbirds Are Go* producía por *ITV Studios* por juntu con *Weta Workshop*. En hebreru del 2016, protagonizó el vídiu musical de *Voodoo in My Blood* de *Massive Attack* i nel 2018, hue escogía comu la corresponsal dela guerra *Marie Colvin* en *A Private War*, derigía por *Matthew Heineman* i basá en *Marie Colvin's Private War*, un artícalu de *Vanity Fair* escrevíu por *Marie Brenner*. Nel 2019, hue escogía pal papel de *Moraine* ena adatación de *Amazon Prime Video* dela eúrica fantesía de *Robert Jordan* en *The Wheel of Time*, que s'inaguró en novembri del 2021. Dendi antoncis á pareciu enas dos temporás inagurás de *The Wheel of Time*.

Nel 2021, entrepetó ala estafaora *Marla Grayson,* nel *thriller* policial *I Care a Lot*, derigíu por *J Blakeson* i coprotagonizau por *Peter Dinklage*, *Eiza González*  i *Dianne Wiest*. La su entrepetación acebió grandis alabanças. *David Rooney* de *The Hollywood Reporter* dixu que *Rosamund Pike* aporta una eficacia crara i una inmoralidá enespressiva a un tutol leal. Papel pol que ganó el premiu Grobu d'Oru ala mejol atrís de comedia o musical. Amás, protagonizó i hue produtora executiva del *podcast* de fición estórica d'ochu epissodius *Edith!,* que hazi drama dun pedíoru duranti la presiencia de *Woodrow Wilson,* quandu queó incapás por un derramu nel celebru i la Primel Dama *Edith Wilson* tomó el mandu del poel mentris s'endonava'l su ombri. *Clark Gregg* entrepeta'l papel del presienti *Woodrow Wilson* i *Esther Povitsky* entrepeta a *Trudy Grayson*, qu'era la mejol amega dela Primel Dama. Nel 2022, anunció que diva a protagonizal el segunderu largumetragi de *Emerald Fennell*, la penícula *Saltburn*.

## Filmografía
### Cini

### Televisión

### Teatru

### ''Podcast''

## Premius i nombracionis
; Premius *Oscar*

; Premius *BAFTA*

; Premius *BIFA*

; Premius Grobus d'Oru

; Premius *Primetime Emmy*

; Premius del Sendicatu d'Atoris

; Premius *Sant Jordi*

## Udiulibrus
* *Restless,* novela del 2007.  ASIN B000JCESY8
* *The Magician's Apprentice,* del 2009.  ASIN B00JHNTY3U
* *The Bolter,* del 2009.  ASIN B00JHNU2EA
* *The Spy Who Loved Me,* novela del 2014.  ASIN B00977PYTE
* *The Hours,* novela, *A BBC Radio 4 Full-cast Dramatisation,* del 2018.  ASIN B07DYDRXPY
* *Pride and Prejudice,* del 2015.  ASIN B016LN4BYA
* *Sense and Sensibility,* del 2018.  ASIN B07FDJPVWX
* *A Slow Fire Burning,* del 2021.  ASIN B08PG3YNST
* *The Eye of the World,* del 2021.  ASIN B09JT5JR49
* *The Great Hunt,* del 2022.  ASIN B0B7KGZLKB
* *Origins of The Wheel of Time. The Legends and Mythologies that Inspired Robert Jordan,* del 2021.  ASIN B0B725LXC6
* *The Dragon Reborn,* del 2023.  ASIN B0B7KLSK3K
* The Shadow Rising, del 2024.  ASIN B0D94V1ZYD

## Referencias


## Atijus p'ahuera

* vídius de Rosamund Pike
* Rosamund Pike en *The Libertine*.
* Entrevistá pol ''Peter Frase''